RO Jurnalul Oficial al Uniunii Europene C 423/5

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

2014/C 423/07

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

„PRESUNTO DE MELGAÇO”

NR. CE: PT-PGI-0005-01013-2.7.2012

IGP ( X ) DOP ( )

1. Denumire

„Presunto de Melgaço”

2. Statul membru sau țara terță

Portugalia

3. Descrierea produsului agricol sau alimentar

3.1. Tip de produs

Clasa 1.2. Produse din carne (fierte, sărate, afumate etc.)

3.2. Descrierea produsului căruia i se aplică denumirea de la punctul 1

„Presunto de Melgaço” este un jambon afumat, a cărui formă se obține prin tăiere longitudinală și alungită, cu o linie/fasonare teșită sau ascuțită și un înveliș din șorici, copita (unghia) fiind păstrată. Se vinde întreg, sub formă de felii sau în bucăți.

Produsul are următoarele caracteristici fizice:

Caracteristici interne: aspectul la tăiere este omogen și de culoare roșie (de la roz la roșu aprins); culoarea este intensă, omogenă și strălucitoare. Grăsimea, de culoare albă cu nuanțe gălbui, este strălucitoare. Grăsimea intramusculară este vizibilă în cantitate moderată.

Proprietăți chimice

Parametru Medie Abatere standard Maximum Minimum pH 5,55 0,09 5,67 5,47 Umiditate (%) 45,20 2,18 47,54 41,55 Proteine (%) 31,68 2,12 33,56 28,75 Grăsimi (%) 11,12 2,45 12,67 6,81 Cloruri (NaCl) (%) 8,98 0,50 10,06 8,58

Caracteristici senzoriale și organoleptice: este vorba de un jambon caracterizat de o aromă intensă. Grăsimea are o aromă balsamică. Textura jambonului este moderat suculentă, fermă și fragedă. Jambonul este ușor fibros și uscat. Savoarea sa este foarte intensă, ușor acidulată, puțin dulce și moderat sărată, precum și ușor afumată.

3.3. Materii prime (numai pentru produsele prelucrate)

Materia primă folosită pentru „Presunto de Melgaço” provine din pulpe proaspete, cu o greutate mai mare de 10 kg, obținute de la porci din rasa Bísara, crescuți în linie pură sau încrucișați cu alte rase, femele sau masculi (caz în care animalele sunt castrate înainte de a împlini patru săptămâni), sacrificați atunci când au o greutate în viu de minimum 110 kg și au vârsta de cel puțin 32 de săptămâni.

Jambonul „Presunto de Melgaço” se sărează cu sare de mare, fără aditivi, și se afumă folosind următoarele tipuri de lemn uscat și nerășinos:

— stejar (Quercus);

— drob (Cytisus spp.);

— mesteacăn (Betula celtiberica);

— iarbă-neagră (Erica);

— drob-de-munte (Cytisus baeticus).

După perioada de afumare, jambonul „Presunto de Melgaço” este uns cu un amestec de ulei de măsline și ardei iute.

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în aria geografică delimitată

Etapele specifice ale producției jambonului „Presunto de Melgaço” care au loc în aria geografică delimitată sunt fasonarea și masarea pulpelor, sărarea, uscarea/afumarea, aplicarea unei protecții/unui repelent, maturarea și conservarea.

3.6. Norme specifice privind felierea, răzuirea, ambalarea etc.

—

3.7. Norme specifice privind etichetarea

Pe etichetă trebuie să figureze obligatoriu mențiunea „Presunto de Melgaço – Indicație geografică protejată” și sigla „Presunto de Melgaço”, care este reprodusă aici.

4. Delimitarea concisă a ariei geografice

Aria geografică de producție a jambonului „Presunto de Melgaço” este limitată la comuna Melgaço, incluzând toate localitățile acesteia, adică: Alvaredo; Castro Laboreiro; Chaviães; Cousso; Cristóval; Cubalhão; Fiães; Gave; Lamas de Mouro; Paços; Paderne; Parada do Monte; Penso; Prado, Remoães; Roussas, S. Paio et Vila.

5. Legătura cu aria geografică

5.1. Specificitatea ariei geografice

Aria geografică de producție a jambonului „Presunto de Melgaço” prezintă condiții naturale adecvate acestei producții din punctul de vedere al altitudinii, al microclimatului specific și al lemnului utilizat pentru afumare.

Microclimatul comunei Melgaço, determinat în principal de formele de relief din regiune, se caracterizează prin ierni lungi, friguroase și uscate și veri calde și scurte. Temperatura medie (minimă) nu depășește 11 °C. Altitudinea acestei arii geografice este mai mare de 1 300 m.

O grupare vegetală se produce în condiții edafoclimatice specifice. Speciile vegetale specifice microclimatului din Melgaço sunt stejarul (Quercus), mesteacănul (Betula celtiberica) și drobul (Cytisus spp. și Genista spp.), în vreme ce drobul-de-munte (Cytisus baeticus) și iarba-neagră (Erica) sunt specii indigene.

Originea „Presunto de Melgaço” datează din timpuri străvechi. Pe lângă cultivarea parcelelor mici în cadrul unei agriculturi de subzistență, se creșteau câteva animale domestice, precum porcul Bísaro. Dificultățile de aprovizionare cauzate de poziția comunei – la depărtare de marile centre de producție și consum – au stimulat ingeniozitatea și meșteșugul localnicilor în a prelucra și conserva carnea de porc prin procedeele tradiționale de sărare și uscare/afumare. Acest meșteșug s-a transmis din generație în generație până în zilele noastre.

„Presunto de Melgaço” (sau „marrã”) făcea deja parte din tributul care trebuia plătit regelui Manuel, în virtutea cartei regale din 3 noiembrie 1513, și prelatului diecezan în 1483, în virtutea unui contract de arendă al mănăstirii Fiães (Marques, José; 2004).

În „Anuário do Distrito de Viana do Castelo”, vol. I, 1932, putem citi în ceea ce privește comuna Melgaço: „Jamboanele sunt renumite și cunoscute pe piață sub denumirea de «presunto de Melgaço».”

De asemenea, părintele António Carvalho da Costa (1706) declara cu privire la Melgaço că „(…) Vale da Folia [veche denumire a localității Remoães, comuna Melgaço] prezintă mari avantaje: (…), jamboane excelente (…)”.

Silvestre Bernardo Lima (1860) se referă la „Presunto de Melgaço” în următorii termeni: „(…) marile și faimoasele jamboane din Melgaço sunt obținute din rasa de porc Bísaro (…)”.

„Presunto de Melgaço” se bucură astfel de un mare renume, atestat de documente semnate acum mai mult de 500 de ani.

5.2. Specificitatea produsului

„Presunto de Melgaço” se distinge de alte produse din aceeași categorie disponibile pe piață prin tăierea longitudinală și alungită, cu o linie teșită sau ascuțită și un înveliș din șorici, copita (unghia) fiind păstrată; toate acestea diferențiază vizual acest produs de celelalte produse din categoria sa. Acesta se distinge, de asemenea, prin caracteristicile senzoriale, în special prin savoarea sa moderat sărată, cu un ușor gust rezidual de fum.

Reputația „Presunto de Melgaço” datează încă din Evul Mediu: „(…) ar trebui să-i dea mai mult de douăsprezece jamboane uscate și maturate” (Marques, José; 2004).

José Augusto Vieira (1886) afirmă „(…) Le «Presunto de Melgaço»!” Ar fi nevoie de o epopee de cuvinte pentru a descrie savoarea fină și delicată resimțită de palatul gustativ, aroma divină, culoarea roz viu, prospețimea viguroasă a fibrei sale (…)”.

Cantitatea și calitatea grăsimii intramusculare sunt, de asemenea, factori determinanți de diferențiere a caracteristicilor organoleptice și senzoriale ale cărnii de porc, asigurându-i o suculență, o aromă și o frăgezime incomparabile și unice pe piață.

Iată câteva citate vechi privind comercializarea „Presunto de Melgaço”:

„Jamboanele din Melgaço și din localitățile de pe teritoriul său își merită reputația și sunt exportate în cantități mari în tot Regatul și în Brazilia. Este, într-adevăr, cea mai savuroasă carne din Portugalia, iar jambonul obținut este excelent” (de Pinho Leal, Augusto; 1875).

În 1886, José Augusto Vieira declara cu privire la „Presunto de Melgaço”: „(…) un mare număr de tranzacții se efectuează cu Galicia, iar celebrele jamboane sunt exportate în toată țara (…)”.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Jambonul „Presunto de Melgaço” se bucură deja de o reputație extraordinară asociată cu regiunea de origine și posedă caracteristici calitative care nu pot fi disociate de comuna în care este produs și de meșteșugul populației locale.

Originalitatea jambonului „Presunto de Melgaço” și dovada originii sale decurg dintr-o tradiție moștenită de la generațiile anterioare, care au știut să facă uz de resursele naturale și umane disponibile.

Într-adevăr, condițiile microclimatice descrise permit o manipulare a cărnii proaspete în condiții termice recomandate. Condițiile menționate anterior se adaugă meșteșugului populației, care știe precis cum să tranșeze, conform cărui tip de tranșare și fasonare, și cum să efectueze masarea pulpelor; acestea constituie tot atâtea aspecte strâns legate de conformitatea carcaselor. Numai cunoștințele populației locale permit să se determine cu precizie timpul de sărare, care variază între 11 și 21 de zile, în funcție de greutatea bucăților, pentru a obține gustul moderat sărat, care este o caracteristică proprie acestui produs. Aceste cunoștințe sunt, de asemenea, determinante în ceea ce privește alegerea tipului de protecție și a repelentului aplicat, maturarea și conservarea, aspecte aflate la originea calității superioare și atestate a jambonului „Presunto de Melgaço”.

Procesul de afumare și manipularea esențelor de lemn utilizate pentru ardere sunt bine cunoscute de locuitori și determină durata afumării bucăților. Durata acestui proces – de aproximativ patru luni de la momentul sărării – depinde de gradul de uscare al lemnului și de cantitatea de fum degajată prin ardere, pentru a conferi jambonului „Presunto de Melgaço” ușorul său gust de fum autentic.

Pe lângă referințele istorice care atestă originea și calitatea „Presunto de Melgaço”, în ultimele decenii, mai multe evenimente gastronomice și tehnice, precum și o serie de mențiuni scrise au scos în evidență calitatea deosebită și originalitatea produsului.

Trimitere la publicarea caietului de sarcini

[articolul 5 alineatul (7) din Regulamentul (CE) nr. 510/2006 (3)]

http://www.dgadr.mamaot.pt/images/docs/val/dop_igp_etg/Valor/CE_presunto_Melgaco_IG.pdf

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) A se vedea nota de subsol 2.